EU snur: Du får beholde bompenge-rabatten
Dermed blir det tut og kjør som vanlig. EU kommer ikke til å fjerne rabatten for alle som har kjøpt bombrikke til personbilen. Men på nye bomveier kan det bli en flat rabatt på 10 prosent for å få ned administrasjonskostnadene når det med tiden blir færre bomselskaper. Det opplyser statssekretær Lars Erik Bartnes (SP) i Samferdselsdepartementet. - Vi kan stort sett holde på som før, sier Bartnes til VG. Det er det nye Eurovignettdirektivet som har skapt stor usikkerhet hos mange bilister. De har lurt på om de mister rabatter på inntil 50 prosent.Ved flere bomanlegg, som for eksempel Oslofjordtunnelen, får man et kraftig prisavslag hvis man betaler inn et større beløp på forskudd. Nå kan de som kjører personbil ta det med ro. - Direktivet gir oss muligheten til å ha den rabatten vi ønsker for lette kjøretøy, men ikke tunge. Det er vi veldig fornøyde med, sier Bartnes.Han forteller at det har vært mange møter mellom Norge og byråkratene i Brussel. Hele tre norske samferdselsministre har vært involvert. - Men helt uavhengig av direktivet er det veldig mange nye anlegg som innfører en flat rabatt på 10 prosent for å gjøre administrasjonen enklere når det blir en felles bombrikke som skal gjelde i flere anlegg, sier Bartnes.Men han legger til at det da vil bli satt et tak slik at man etter et visst antall passeringer i måneden kjører gratis. - Vi har en ambisjon om å redusere antall bomselskaper dramatisk og holder på å restrukturere hele bransjen. Det skal bli betydelig færre selskap, og da er det en fordel å ha en lik rabattsats, sier statssekretæren.De eneste bomstasjonene i Sør-Norge som rammes av Eurovignettdirektivet, som altså kun gjelder tunge kjøretøy, er i dag E18 i Agder og E6 ved Moss. Her vil det fra 2014 ikke kunne gis mer enn maksimalt 13 prosent rabatt. Dette for at rabattordningene ikke skal virke diskriminerende siden det ofte er de som bor i nærheten av bomstasjon som benytter seg av rabattmuligheten. - Direktivet gjelder bare for det europeiske hovedveinettet, og det er en bitteliten del av veinettet i Norge, sier Bartnes. I tillegg har Norge fått gjennomslag for at strekninger hvor bomvei erstatter ferge og hvor det er lite internasjonal trafikk, er unntatt fra hele ordningen.
I 2008 sa EU at det kunne bli slutt på rabattavtalene i bomringene. Dagens gladmelding til norske bilister er at de får beholde rabattene likevel.